4 polisiebeamptes in hof ná sakeroofDie hofgebou in Oos-Londen. (Foto: SAPD) Vier polisiebeamptes van Oos-Londen in die Oos-Kaap verskyn Woensdagoggend in die plaaslike hooggeregshof in verband met korrupsie en ’n gewapende sakeroof in die dorp. Brig. Tembinkosi Kinana, woordvoerder van die polisie, sê in ’n verklaring vier polisiebeamptes, almal tussen 25 en 35 jaar oud, is Sondag in die vroeë oggendure in hegtenis geneem nadat ’n onderneming in Fleetstraat vroeër die week onder rowers deurgeloop het. Die betrokke polisiebeamptes is verbonde aan die plaaslike polisie se honde-eenheid. Volgens Kinana dui ’n voorlopige ondersoek daarop dat die vier polisiebeamptes die onderneming verlede Woensdag besoek het nadat hulle kwansuis ’n klagte van die verkoop van alkohol ontvang het. Die polisiebeamptes, in volle uniform, het glo die eienaar van die onderneming se hande geboei en hom elders op die perseel geneem waar hulle ’n ondersoek van stapel gestuur het. Luidens die ondersoek het die beamptes glo die eienaar met aanhouding gedreig aangesien hy groot hoeveelhede kontant op die perseel aanhou. Die polisiebeamptes het na bewering toe op kontant aangedring in ruil daarvoor dat die eienaar nie in aanhouding geplaas sal word nie. Volgens Kinana is ’n gewapende roof later die dag by dieselfde onderneming aangemeld. Dít nadat agt mans, van wie drie in uniform geklee, op die onderneming toegeslaan en ’n onbekende bedrag geld gebuit het. Die Oos-Londense hooggeregshof. (Foto: SAPD) “Die ondersoek het ook aan die lig gebring dat dié agt verdagtes omkoopgeld van die eienaar geëis en gedreig het om die eienaar op aanklagte van geldwassery in hegtenis te neem,” verduidelik Kinana. ’n Voorlopige ondersoek deur die polisie se teenkorrupsie-eenheid en die Valke het die polisiebeamptes met die voorval verbind waarna hulle Sondag by hul onderskeie huise in hegtenis geneem is. Die verdagtes se huise is deursoek en daar is op R10 000 kontant en selfone beslag gelê. Volgens Kinana staan die polisiebeamptes tereg op aanklagte van roof met verswarende omstandighede, korrupsie, ontvoering en dwarsboming van die gereg. Die verdagtes sal na verwagting Woensdagoggend om borgtog aansoek doen.